賦得射雉歌送楊協律表弟赴婚期
作者：劉商
朝代：唐

paragraphs: 昔日才高容貌古，相敬如賓不相覩。
手奉蘋蘩喜盛門，心知禮義感君恩。
三星照戶春空盡，一樹桃花竟不言。
結束車輿強遊往，和風霽日東臯上。
鸞鳳參差陌上行，麥苗縈隴雉初鳴。
修容盡飾將何益，極慮呈材欲導情。
六藝從師得機要，百發穿楊含絕妙。
白羽風馳碎錦毛，青娥怨處嫣然笑。
楊生詞賦比潘郎，不似前賢貌不揚。
聽調琴弄能和室，更解彎弧足自防。
秋深爲爾持圓扇，莫忘魯連飛一箭。